બૉલીવુડમાં શાયરા અને કાયરાના ઉપદ્રવ પછી હવે સાયરા તરીકે આવેલી ક્રિતી બુડાપેસ્ટમાં ચૉકલેટિયર છે. જોકે એક તો તે ગ્લવ્ઝ પર્હેયા વિના ચૉકલેટ બનાવે છે અને પોતાની જ ચૉકલેટમાં આંગળી ખોસીને ચાટે છે. સુશાંત બૅન્કર છે, પણ તેની પાસે બૅન્કિંગ સિવાય બધું જ કરવાનો સમય છે. ક્રિતી તેની ઑફિસમાં બૉસ હોય ત્યારે તેના ટેબલ પર પણ બેસે છે. પ્રોડ્યુસરમાંથી ડિરેક્ટર બનેલા દિનેશ વિજનનું વિઝન કેટલું ક્લિયર (યાને કે બ્લર) છે એ આટલી નાની ડીટેલમાંથી પણ ખબર પડી જાય છે. જોકે ડિરેક્ટરની હિંમતને દાદ દેવી પડે. તેમણે સીધો ‘બાહુબલી’ના ડિરેક્ટર એસ. એસ. રાજમૌલિના ઘરે જ હાથ માર્યો છે. તેમની ૨૦૦૯માં આવેલી ફિલ્મ ‘મગધીરા’ની જ વાર્તા બેઠ્ઠી લઈ લીધી છે. આ મુદ્દે કોર્ટમાં કેસ પણ થયેલો. એક જમાનામાં ઘરે દરજી બેસાડતા એમ સિદ્ધાર્થ-ગરિમા નામની લેખકજોડીને ‘મગધીરા’ની વાર્તામાં ‘બેફિકરે’, ‘અય દિલ હૈ મુશ્કિલ’, ‘લવ આજકલ’, મિઝ્ર્યા’નો મસાલો ઉમેરીને એક ભેળપૂરી તૈયાર કરવાનું કામ સોંપ્યું છે. પરિણામે અઢી કલાકની આ ફિલ્મરૂપે જે કંઈ બન્યું છે એ આપણે કોઈ કરુણ ઘટનાના મૂક સાક્ષી બનતા હોઈએ એવી પીડા સાથે સહન કરતા રહીએ છીએ.